section_heading: Športska karijera
paragraph_text: Potom je otišao raditi u Grčku, gdje je vodeći solunski PAOK sezone 1990./91. osvojio Kup pobjednika kupova. Nakon toga je otišao u Apolon iz Patre. Sezone 1993./94. vodio je Iraklis iz Soluna. Sljedeće se sezone vratio u PAOK (1994./95.). Nikas Peristeri je vodio od 1995. do 1997. a potom se vratio u Iraklis u kojem je radio od 1998. do 2000. godine. Nakon toga trenirao je solunski Aris u sezoni 2000./01. Nakon toga vrijeme provodi u atenskim klubovima. AEK je vodio od 2001. do 2003. godine, s kojim je postao grčkim prvakom 2002. godine te pirejski Olympiakos od 2003. do 2004. godine. 2004. se radio u srpsko-crnogorskoj reprezentaciji kao pomoćnik izborniku Željku Obradoviću na OI 2004. u Ateni. Na europskom prvenstvu iduće godine u Srbiji i Crnoj Gori obnašao je istu dužnost. 2005. se godine vratio u Srbiju, gdje je vodio Crvenu zvezdu s kojom je osvojio srbijanski Kup Radivoja Koraća. Kad je Obradović otišao s mjesta izbornika 2006., Šakota je preuzeo njegovo mjesto, tako da je vodio srpsko-crnogorsku reprezentaciju na svjetskom prvenstvu u Japanu 2006. godine.